
FORORD

SOM PENSJONERT LATINLÆRER fikk jeg det interessante oppdraget å oversette Vitruvs ti bøker Om arkitektur. I oversettelsesarbeidet har jeg benyttet meg av de latinske tekstene i LacusCurtius, Marcus Vitruvius Pollio: De Architectura (siste utgave 1959), The Latin Library, M. Vitruvius Pollio: On Architecture (siste utgave 2006) og Vitruvius on Architecture. Volume 1–2. Loeb Classical Library (1931/1933).

I sitt mangfoldige forfatterskap beskriver Vitruv flere ulike emner i tillegg til arkitektur, stoff som jeg personlig ikke har inngående kunnskaper om. Jeg har derfor satt stor pris på å ha fått assistanse fra dyktige medhjelpere. Vitruv er en mangfoldig skribent, og en oversettelse av hans verk byr på mange utfordringer på grunn av hans særegne og tekniske språk, og dessuten uklarheter i de ulike latinske håndskriftene som utgjør kildene til Vitruvs verk slik det er overlevert i dag.

Jeg vil takke professor Thea Selliaas Thorsen for at hun tok initiativet til å sette i gang dette krevende prosjektet. Takk til Morten Moi i Gyldendal Litteratur. Han har vært til stor hjelp med sine mange nyttige kommentarer og språklige støtte. Takk til Øystein Holdø, stipendiat i arkitekturhistorie ved Institutt for arkitektur og teknologi ved NTNU, som på kort varsel påtok seg å være arkitekturfaglig konsulent, og som har gitt viktige bidrag med kreative innspill til oversettelsen og utfyllende stoff i noteapparatet. Holdø har også skrevet et eget kapittel i innledningen om Vitruvs bidrag til arkitekturhistorien. Takk til Per Kvistad Uddu, tidligere direktør for Musikkonservatoriet i Trondheim, som har vært konsulent for harmonilære, og til Rune Blakstad, latinkonsulent. Takk også til Hilde Brendeford Andreassen som har gjort en grundig jobb med mansuvask og register. Alle har på sin måte gitt verdifull hjelp til at denne boka kan utgis.

Bakerst i boka finnes det også register over steds- og personnavn samt en ordliste over fagtermer og begreper. Det er unntaksvis brukt parenteser i løpende tekst for å lette tilgjengeligheten av opplysningene.

Trondheim, oktober 2022

EINAR WEIDEMANN


INNLEDNING


Einar Weidemann

Om Vitruvs liv og hans livsverk

MARCUS VITRUVIUS POLLIO, som på norsk kalles Vitruv, var en romersk arkitekt og ingeniør som levde fra ca. 70 f.Kr. til ca. 15 e.Kr. Han er særlig kjent for sitt verk Om arkitektur, på latin De Architectura, som består av ti mindre bøker og som her foreligger på norsk for første gang. Dette verket regnes som den eldste bevarte avhandling om arkitektur, og det ble antageligvis skrevet mellom år 27 og 23 f.Kr.

Lite er kjent om forfatterens privatliv, men alt tyder på at han tjente i hæren til Julius Cæsar som ansvarlig for bygging, drift og vedlikehold av kastemaskiner av forskjellige typer. Han nevner dette med egne ord. Da Cæsar ble myrdet, fikk han den tilsvarende oppgaven hos Octavian, som senere ble keiser under navnet Augustus og som Vitruv tilegner dette verket. Vitruv nevner at han på anbefaling fra Augustus’ søster Octavia hadde fått forlenget sin stilling. [1] Ifølge oppslagsverker sto han i spissen for doctores ballistarum, eksperter for artilleriet. Han sier selv at dette yrket har gitt ham gode inntekter, og det har gjort ham økonomisk uavhengig. Derfor kunne han avsette tid for å gjennomføre sitt livsverk.

Det fantes flere romerske skrifter om arkitektur i Vitruvs samtid. Mange av disse beskriver bare enkelte tilfeldige emner, og mye er laget av personer som mangler tilstrekkelig innsikt i faget. Vitruv bestrebet seg på å skrive et sammenhengende verk om byggekunsten, basert på den erfaring, kløkt og skaperevne som har sett dagens lys takket være fortidens talentfulle vitenskapsmenn. Vitruv understreker hvor viktig det er å hindre utgivelser av tekster som er et plagiat av hva andre har skrevet. [2] Men han sier han er umåtelig takknemlig overfor skribenter som tidligere har bidratt med lærdom som har inspirert ham til å utgi sine egne skrifter.

Vitruvs ti bøker er ment som en veiledning for samtidens arkitekter og vitenskapspersoner. Han bidrar også med en unik vitenskapshistorie. Om arkitektur kan periodevis virke trettende for andre lesere enn dem som er innviet i emnet. Vitruv ville unngå å skape et verk som blir for langtekkelig. Da vil ingen gidde å lese det, mente han, for en slik bok må konkurrere med historieverker og poesi. Den slags litteratur vil lettere falle i publikums smak.

Vitruv har krydret sitt verk med mange forskjellige emner som belyser antikkens verden. I tillegg til det verdifulle fagstoffet, i all sin språklige særegenhet, er verket rikt på anekdoter og kulturhistoriske opplysninger som bør fange interessen også for den moderne leser. Han hadde et godt øye for helheten i kombinasjonen av realfaglig og filologisk vitenskap og praktisk virksomhet. Derved viser han at han også har litterære kvaliteter. Om arkitektur er et tidsbilde av Roma på keiser Augustus’ tid. Det skal han ha, Vitruv!

Språket til Vitruv

GJENNOM ALLE TIDER har Vitruv fått kritikk for å ha et ubehjelpelig språk. Mange har forventet å finne samme elegante stil hos Vitruv som hos Cicero, og kresne litteraturkritikere har overøst ham med sarkastiske kommentarer. Språket hans betegnes som svulstig, preget av pleonasmer, og til tider av pompøs retorikk. Ifølge professor Morris Morgan [3] var «tommestokken et mye mektigere instrument for Vitruv enn hans penn». Store deler av Vitruvs tekster inneholder fagspesifikt stoff som kan være vanskelig å skjønne. Delvis kompliseres tilegnelsen av stoffet på grunn av teknisk språkbruk som er blitt oppfattet som klønete, og også de ulike avskriftene som utgjør kildene til hans skrifter, kan skape tvil om fortolkningen av teksten. Og selv om Vitruv ber om unnskyldning hvis noen finner grammatiske feil i hans verker, er det ikke til å komme fra at syntaksen enkelte steder framstår som så flokete at det er vanskelig å utlede en entydig mening i det som står.

Men til forsvar for Vitruv må det sies at hans morsmål, latin, på den tiden han levde ennå ikke var helt egnet til å beskrive de tekniske innretningene han ville skrive om. Vitruv ville lage en arkitektonisk veiledning som var avhengig av å benytte mange greske begreper som den gang ikke fantes på latin. Da var det ikke så lett å ordlegge seg i det som lett kunne oppfattes som sofistikerte vendinger. Vi skal ikke underslå hans innsats for å fornye det ufullstendige latinske vokabularet som angikk emnene han behandler i Om arkitektur.

Naturen framstår som en guddommelig veileder for Vitruv i hans bestrebelser på å beskrive og utvikle arkitektoniske prinsipper, noe som nedfeller seg i hans kreative ordvalg. Han bruker til tider organiske symboler – også fra dyreverdenen – for å beskrive detaljer i byggverk og i maskiner eller instrumenter. For eksempel kan nevnes øye [4] for sirkeltegningen i det korintiske kapitelet, øyebryn [5] for en prydlist, sneglehusformen [6] i vannhjulet, albue [7] for pedalen i vannorgelet, skilpaddeskall [8] om en del av ballistaen, duehale [9] om formen på tapper til å feste forskjellige gjenstander.

Kilder til Vitruvs Om arkitektur

DE TIDLIGSTE KJENTE latinske kildene til Om arkitektur er avskrifter utført i middelalderen. Det eldste kjente av disse håndskriftene stammer fra 800-tallet e.Kr. I 1967 hadde man sporet 78 ulike avskrifter av Vitruvs verk, derav halvparten utført før 1400. Men flere håndskrifter hadde blitt funnet inntil 1999, og antallet var da økt til 97. Som nevnt ovenfor kan det by på problemer å oversette Vitruv fordi de ulike avskriftene inneholder mange varianter av ord og begreper. Spesielt i tiende bok har mange av håndskriftene lakuner når det gjelder angivelser av størrelser. Det later til at enkelte av avskriverne har tilføyd de manglende verdiene etter skjønnsmessige beregninger.

Arkitektens etos og kunnskaper

MÅLET FOR ARKITEKTENS VIRKE er å skape byggverk som er varige, nyttige og skjønne. [10] Vitruv mente at arkitekten må ha både teoretiske kunnskaper og praktiske evner for å kunne oppnå dette. Det gjelder å kjenne til hvordan et bygningsarbeid skal planlegges, men det er like viktig å vite hvorledes dette skal utføres. En god arkitekt skal ha en viss kjennskap til en rekke vitenskaper som er relevante for yrket. Planlegging og utførelse går hånd i hånd.

En god arkitekt må derfor skaffe seg en allsidig utdanning. [11] Matematikk, fysikk, geometri og optikk gjør det mulig for ham å beregne hvordan hans arbeid skal utføres. I tillegg bør han ha innsikt i en rekke andre vitenskaper som vil ha stor betydning for hans yrke, direkte og indirekte. I verkets første bok redegjør Vitruv for dette. Historiefaget er viktig fordi arkitekten må kjenne til bakgrunnen for å velge utsmykninger til et bygg. Filosofiske studier vil lære arkitekten å bli storsinnet, medgjørlig, rettferdig og ikke grisk, og han skal være trofast mot sin oppdragsgiver. Filosofien bidrar til at han skaper et godt inntrykk av hva han står for. Musikken er et hjelpemiddel for å kunne forstå nytten av matematikk. I tillegg er et godt musikalsk gehør nyttig for å kunne regulere kraften i et kastevåpen, og uten forståelse av de musikalske prinsippene blir det umulig å lage god akustikk i teatrene. Uten musikalsk forståelse vil det ikke la seg gjøre å konstruere et vannorgel og et solur. Kunnskap innen medisin er viktig for å kunne skjelne mellom sunne og usunne steder og å måle luftens og vannets kvalitet, for å gi gode boforhold og spesielt for å unngå smitte fra malariabefengte strøk der det planlegges å reise et bygg eller en by. Kjennskap til juss er nødvendig blant annet for å sette opp kontrakter. Astronomien vil veilede arkitekten om hvordan et bygg skal plasseres i forhold til de forskjellige himmelretningene, slik at solvarmen kan gi det beste utbytte av de enkelte rommenes funksjoner.

Arkitekten bør ha en viss kunnskap om hva alle disse fagfeltene innebærer, hevder Vitruv, men ingen kan kreve at han skal være en fullbefaren ekspert innenfor noen av de ovennevnte vitenskapene.

Vitruvs ti bøker Om arkitektur

I TIDLIGERE TIDER ble Vitruv ansett like mye for å være ingeniør som arkitekt, men i vår tid blir han for det meste betraktet som ekspert på arkitektur, selv om hans verk favner om mye mer enn det som i dag regnes til arkitektens fagfelt.

Den første boka i Om arkitektur åpner med å gjøre rede for hvilken utdannelse arkitekten etter Vitruvs oppfatning bør ha, hva som er arkitekturens overordnede prinsipper og hva som er fagets virkefelter. Vitruv går derfra videre til å gi anvisninger til hva han mener er god byplanlegging, hvordan gateløp bør innrettes i forhold til vindretningene på stedet byen anlegges, hvordan man bygger bymurer og hvor offentlige bygninger og torg bør plasseres.

I den andre boka er byggematerialer temaet. Her omtales sivilisasjonens begynnelse. Så kommer Vitruvs forklaring på tingenes natur, de fire elementene og atomene. Han redegjør for murverk og forskjellige typer av mørtel, samt ulike typer av kvaderstein og bruddstein. Han beskriver typer av tømmer og forskjellige tresorters egenskaper.

Den tredje boka dreier seg om gudenes templer og den joniske søyleorden. Han uttaler seg om å kunne gjennomskue personer med tvilsomme budskap, om proporsjoner, klassifisering av templer, inndeling av søyleformer, fundamenter i templene. Han avslutter boka med en beskrivelse av den joniske orden.

Den fjerde boka tar for seg den doriske og korintiske søyleorden. Vitruv forklarer hvorfor han skrev sitt verk. Deretter gis en innføring i opprinnelsen av de tre søyleordenene. Det korintiske kapitelet beskrives, likeledes entablementet, triglyfer, metoper og tannsnitt. Så forklarer Vitruv den doriske orden, cella, pronaos og anter. Han viser hvordan templet ligger i landskapet, og han beskriver porter, det etruskiske templet, rundtempel og andre typer templer.

Femte bok omhandler torg, teatre og øvrige offentlige bygninger. Emnet arkitektur sammenlignes med poesi og historie. Så følger en redegjørelse av hvor torg og basilikaer bør plasseres. Vitruv beskriver basilikaen i Fanum. Han orienterer om gresk og romersk teater, akustikk og harmonilære. Så fortsetter han med å ta for seg anlegg for bad og idrett, og avslutter med havner, moloer og skipsverft.

Emnet for sjette bok er greske og romerske privathus. Betydningen av utdanning betones her. Så forklares hvordan klimaet virker inn på hus og befolkning, og hvordan bygninger skal lages i forhold til dette. Vi får vite hvordan romerske byhus skal anlegges, hvilken retning de skal legges i, og for hvem huset skal bygges for. Landeiendommer vies også oppmerksomhet, og til slutt også bygningers sikring og soliditet.

I sjuende bok omtales dekorasjon av gulv og vegger. Vitruv starter med å kritisere plagiat av åndsverk. Han orienterer om fundamentering av gulv, brenning og lesking av kalk, konstruksjon av hvelv, opprustning av vegger. Han uttrykker sin misnøye med mangel på realisme i veggmaleriet, deretter viser han hvordan marmorpulver og veggfarger kan lages.

I åttende bok er vann hovedtemaet. Først forklares teorien om elementene. Vitruv forklarer hvordan man kan finne vann, og virkningen av vanndamp og regnvann utredes. Han gir spektakulære innsyn i spesielle egenskaper vannet kan ha, deretter orienterer han om hvordan en akvedukt eller vannledning skal bygges. Mange eksempler gis her av forskjellige fargetyper og hvordan disse brukes.

Niende bok vies solur og vannur, samt himmeltegnene. I denne delen av sitt verk starter Vitruv sin innføring i antikkens vitenskapshistorie, og han begrunner hvorfor oppdagelser på dette feltet er viktigere enn sportsprestasjoner. Så forklares hvordan sola settes i forbindelse med himmeltegnene og planetene. Vi får kjenne til ulike forklaringer av månefasene, hvordan sola påvirker dagens lengde. En beskrivelse følger av stjernebilder nord og sør for kretsen av himmeltegnene, om astronomi og værspåing, konstruksjon av analemma og solur og deres opphavsmenn. Vannuret beskrives også.

Tiende bok er den lengste i Vitruvs verk. Her beskrives mange forskjellige maskiner og instrumenter som vi kjenner fra antikken, til bruk i krig og fred. Vitruv innleder denne boka med å forklare den profesjonelle arkitektens rolle i samfunnet. Deretter orienterer han om forskjellige typer av kraner. Etter redegjørelsen av prinsippene for bevegelse behandler han konstruksjon og bruk av maskiner for å hente opp vann, vannhjul, vannmølle, vannsnegl, vannpumpe, vannorgel, veimåler samt ulike kastemaskiner og beleiringsmaskiner. Han avslutter sitt livsverk med å forklare hvordan byer kan forsvares.

Vitruv fikk et kjent navn også i sin samtid, men mye tyder på han ikke ble noen betydningsfull mentor for sine samtidige arkitektkolleger. Tilsynelatende ble han betraktet som for konservativ, og han vant begrenset innflytelse mens han levde. Etter det vi kjenner til, fantes det bare en eneste bygning han selv planla og oppførte, nemlig en basilika i byen Fanum (i dag Fano) i Marche-regionen. [12] Intet er bevart av dette byggverket. Det var først med gjenoppdagelsen av Vitruvs verk i renessansen at hans ideer fikk en helt annen betydning i arkitekturen enn det vi kan se spor av i byggekunsten fra hans egen tid.


Noter


  [1]

  Vitruv, bok 1, innl., 2.




  [2]

  Vitruv, bok 7, innl., 3.




  [3]

  Se forord The Project Gutenberg EBook of Ten Books on Architecture, by Vitruvius.




  [4]

  Av lat. oculus.




  [5]

  Av lat. supercilium.




  [6]

  Av lat. via gresk cochlea.




  [7]

  Av lat. anco.




  [8]

  Av lat. via gresk chelonium.




  [9]

  Av lat. subscus.




  [10]

  Av lat. firmitas, utilitas, venustas.




  [11]

  Vitruv, bok 1, kap. 1.




  [12]

  Vitruv, bok 5, kap. 1, 6.




Øystein Holdø

Vitruvs posisjon og betydning i arkitekturhistorien

VITRUVS TI BØKER Om arkitektur er det desidert viktigste skriftverket om byggekunst som har blitt overlevert fra antikken. Vitruvs verk har derfor inntatt en særstilling i arkitekturhistorien, ikke minst på grunn av dets etterliv i renessansen og den tidlige moderne epoken. Over to tusen år etter at verket ble skrevet, gir Om arkitektur oss et detaljert og enestående innblikk i arkitektfaget slik det fortonet seg i det romerske kulturområdet i det første århundret før vår tidsregning. I tillegg til å beskrive bygningstyper, materialer, konstruksjonsmetoder og arkitektoniske formgivningsprinsipper, inneholder boken også detaljerte utlegninger om alt fra vannur og katapulter til harmonilære og astrologi. De sistnevnte emnene – som en moderne leser kanskje vil stusse over å finne i en bok om arkitektur – vitner ikke bare om Vitruvs encyklopediske ambisjoner, men også om en arkitektrolle hvis ansvarsområde og nedslagsfelt var langt mer vidtfavnende enn hva vi kanskje er vant med i nyere tid. I tillegg kan hans verk forstås som et forsøk på å trekke arkitekturfaget opp fra dets praktiske og håndverksmessige beskaffenhet og opp mot de frie kunsters høyder. [1] Likevel er det, naturlig nok, de arkitekturspesifikke delene av Vitruvs verk som har hatt størst innflytelse på ettertidens arkitektur og arkitekturteori.

Den tidligste, lengste og nokså obskure fasen av verkets mottagelseshistorie – fra det romerske keiserrikets begynnelse og frem til gjenoppdagelsen av Vitruv i renessansen – vitner imidlertid ikke om noen særskilt stor innflytelse på arkitektvirket. I hvilken grad romerske arkitekter og byggmestre anvendte Vitruvs Om arkitektur, er fremdeles et omdiskutert tema blant arkitekturhistorikere. Her er det imidlertid viktig å ha i bakhodet at Vitruv levde før mange av romernes store og epokegjørende arkitektoniske nyvinninger gjorde seg gjeldende. Vitruv omtaler for eksempel ikke amfiteatre, som i hans levetid fortsatt var et forholdsvis nytt fenomen og som senere generasjoners arkitekter skulle bringe til fullkommenhet. Heller ikke romernes videreutvikling av grekernes korintiske søyleorden, i dag kjent som komposittordenen, typisk brukt i romernes aller mest prestisjetunge og praktfulle bygninger, er tema hos Vitruv. Det samme gjelder bruken av integrerte søyler som fasadedekorasjon, slik vi fortsatt kan betrakte dem i Marcellusteateret eller Colosseum. Når det gjelder hvelv, omtaler Vitruv kun lette, nedsenkede interiørhvelv. De store, hvelvede monumentalrommene vi kjenner fra senere byggverk som Pantheon eller keisertidens kolossale badeanlegg, ble ikke utviklet før i det første århundret etter vår tidsregning.

Vitruv blir imidlertid omtalt og anerkjent som en autoritet innen sitt felt i en håndfull skriftlige kilder frem mot tiden rundt Vestromerrikets sammenbrudd i 476 e.Kr. [2] Deretter, hører man gjerne, tier kildene i henimot tusen år. Dette stemmer imidlertid ikke helt. Dersom Vitruv hadde vært fullstendig ukjent i middelalderen, hadde ikke hans verk blitt lest, kopiert og dermed overlevert. Hans arkitekturencyklopedi overlevde innenfor murene av klostervesenets skrivestuer og biblioteker, og han nevnes i en rekke middelalderkilder. [3] Men den romerske arkitekturtradisjonen hadde forsvunnet, og de senere bysantinske, romanske og gotiske stilretningene hadde lite til felles med den klassiske arkitekturen som Vitruv beskrev. Dette skulle imidlertid endre seg dramatisk i og med de tidlige renessansehumanistenes besettelse av alt romersk og deres stadige søken etter glemte, latinske håndskrifter i de utallige klostrene rundt om i Europa. Deres manuskriptjakt skulle etter hvert lede dem langt utover de italienske bystatenes territorier og oppover mot klostrene nord for Alpene. På samme tid var italienske, og da først og fremst florentinske, arkitekters interesse for klassisk arkitektur allerede på full frammarsj.

Gjenoppdagelsen av Vitruv

OM ENN DEN HAR LITE med arkitektur å gjøre, er foranledningen for gjenoppdagelsen av Vitruv en besnærende historie. Begynnelsen av den moderne epokens Vitruv-resepsjon skriver seg av alle ting tilbake til det såkalte Konstanz-konsilet, kirkemøtet som ble holdt mellom 1414 og 1418 med den hensikt å avgjøre det store skismaet mellom datidens tre pretenderende Kristi stedfortredere på jorden. I denne byen ved Bodensjøen skulle datidens tre motpaver, deriblant Johannes 23., bli fradømt sine hevdede pavetitler. Som følge av dette skulle Johannes’ skriver og sekretær Poggio Bracciolini – i ettertiden hyllet som en av de fremste blant tidligrenessansens humanister – rett og slett bli arbeidsledig. Poggio, som nok brant mer for bøkene enn for politikken, fikk dermed anledning til å tilbringe de påfølgende årene på reisefot rundt om i klostrene nord for Alpene, på jakt etter hittil ukjente skrifter fra antikken. Et av verkene han skulle finne like etterpå i Sankt Gallen-klosteret, som ligger en dagsmarsj unna Konstanz, var Vitruvs ti bøker Om arkitektur. [4]

For en lærd humanist som Poggio var kanskje ikke en bok om byggekunst det mest attråverdige i seg selv, men teksten var på latin og stammet fra antikken. Han skrev derfor av manuskriptet og satte med det Vitruvs verk i sirkulasjon blant likesinnede hjemme i Firenze og etter hvert også i andre italienske kultursentra. Som det lykketreffet det var, sammenfalt gjenoppdagelsen av Vitruvs glemte skrift med de prøvende, men famlende forsøkene på klassisk arkitektur som allerede var i full gang blant florentinske arkitekter. For den mest fremtredende av disse, Filippo Brunelleschi, var den klassiske arkitekturen en tapt, men på ingen måter uopprettelig tradisjon. Hans arkitekturverker og deres utpregede tidligrenessansestil vitner om at det ikke var viljen og intensjonen det stod på, men snarere kunnskapen og kompetansen.

Både Hittebarnsherbergets buegang og interiøret i San Lorenzo-kirken, begge påbegynt i Firenze rundt 1420, er gode eksempler på dette. Disse foregangsprosjektene viser hvordan Brunelleschi var i stand til å imitere enkeltelementer som korintiske søyler, men samtidig slet med det komposisjonsmessige, altså det å få søyler, entablatur, buer og øvrige deler til å passe sammen visuelt slik romerne gjorde det. Særlig hjørnene var utfordrende, og de forstrukkede korintiske pilastrene i krysningen mellom hovedskip og tverrskip i San Lorenzo-kirken er et talende eksempel på dette. Når alt kom til alt, befant renessansearkitektene seg fortsatt bare i startgropen når det gjaldt å etterligne de romerske arkitektenes ferdigheter og raffinement i proporsjonering og arkitektonisk komposisjon.

Vitruv i praksis

I REALITETEN VAR DET to kilder som lå til grunn for de florentinske 1400-tallsarkitektenes bestrebelser for å la den klassiske arkitekturen «gjenfødes». [5] Den ene kilden var Vitruvs nyoppdagede skrift, men den var skrevet på latin og forble derfor utilgjengelig for de aller fleste arkitekter, som stort sett bare hadde praktisk utdannelse fra byggeplassen. Og selv om de hadde lært latin, hvilket var sjeldent, var Vitruvs språk likevel såpass teknisk og tidvis så uklart at de forble stående på bar bakke. Bedre ble det heller ikke av at Vitruvs supplerende og opprinnelig vedlagte tegninger, som hans tekst gjentatte ganger henviser til, for lengst hadde gått tapt. Et godt eksempel er det joniske kapitelet. Vitruvs anvisning er særdeles innfløkt, og hadde nok vært langt mer leselig dersom hans vedlagte diagram fortsatt hadde eksistert. [6] Renessansearkitektene tegnet derfor sine joniske kapiteler med vekslende hell frem til midten av 1500-tallet, da det ble funnet et uferdig, romersk eksemplar hvor den geometriske anvisningen for voluttspiralenes utforming fremdeles var synlig. [7] Den andre og i praksis viktigste kilden som fantes, var med andre ord de utallige romerske spoliene og ruinene som var å finne rundt om i Italia, og særlig i Roma. Disse Romerrikets materielle etterlatenskaper ble utover i renessansen gjenstand for systematiske oppmålinger utført av pionerer som Brunelleschi og Leon Battista Alberti på 1400-tallet, og senere av høyrenessansearkitekter som Giacomo Barozzi da Vignola og Andrea Palladio på 1500-tallet.

Likevel hadde gjenoppdagelsen av Vitruv sådd et frø som i den påfølgende tiden skulle utvikle seg til det vi i dag kaller arkitekturteori, det vil si læren om hva arkitektur er, hvilke kvaliteter den innehar, hvordan den bør utformes og så videre. Et begrep som gjerne brukes om den arkitekturteoretiske tradisjonen som vokste frem i århundrene etter Poggios funn, er «den vitruviske tradisjon». Foruten Vitruvs verk ble den vitruviske tradisjonens aller første bidrag skrevet av Alberti i årene rundt 1450 og publisert i 1485 under tittelen De re aedificatoria («Om bygging»). Dette verket, som også var delt inn i ti bøker og skrevet på latin, ble med det ikke bare den første boken om arkitektur skrevet i moderne tid, men også den første trykte boken om arkitektur noensinne. Vi snakker her selvsagt om boktrykkerkunstens aller tidligste fase, og like etter Albertis bok ble den første trykte utgaven av Vitruvs Om arkitektur publisert i Roma.

Alberti uttrykte på talende vis den utbredte frustrasjonen over vanskelighetene med å tyde detaljene i Vitruvs Om arkitektur og dens – til tross for Vitruvs insistering på det motsatte – stedvise mangel på klarhet og systematikk. Sardonisk erklærte Alberti at «Vitruv verken skrev latin eller gresk, og at han like gjerne kunne ha unnlatt å skrive sine ti bøker, siden vi likevel ikke forstår ham». [8] Hans utsagn er slående, særlig med tanke på at Alberti i tillegg til å være arkitekt også var ordinert prest, humanist og på alle måter en kyndig latinist. Likevel fant han det for godt å forfatte sine egne ti bøker om arkitektur fremfor å skrive en kommentar til Vitruvs verk, hvilket i utgangspunktet ville vært mer naturlig for en lærd arkitekt som ønsket å skrive om sitt fag på midten av 1400-tallet.

Enda et snaut århundre skulle passere før det brede lag av italienske arkitekter fikk tilgang til en noenlunde forståelig utgave av Vitruvs ti bøker, som kom i form av humanisten Daniele Barbaros oversatte, omhyggelig kommenterte og av Palladio illustrerte Vitruv-utgave. Denne ble først utgitt i 1556 og kom senere ut i revidert form i 1567. Likevel tydeliggjorde Barbaros utgave tilkortkommenhetene i Vitruvs anvisninger for de klassiske søyleordenene (dorisk, jonisk og korintisk), som utgjorde kjernen i renessansearkitektenes bestrebelser. Vitruvs beskrivelser av søyleordenene er tett knyttet til templer eller andre bestemte bygningstyper, så behovet meldte seg for et komplett, universelt og enhetlig system som var overførbart til alle typer bygninger og byggeoppgaver.

I de påfølgende årene var det derfor to andre verker som skulle bli mønstergyldige, nemlig Vignolas Regola delli cinque ordini d’architettura («De fem søyleordenenes prinsipper») fra 1563 og Palladios I quattro libri dell’architettura («Fire bøker om arkitektur») fra 1570. Begge disse bøkene – som for all ettertid har blitt stående som standardverker innen klassisk arkitektur – var i stor grad basert på arkeologiske oppmålinger og forfatternes egne overveielser. Man kan på mange måter si at de ikke bare supplerte, men også kompletterte Vitruvs anvisninger. Vitruvs ti bøker utgjorde tross alt en ufravikelig referanse ikke bare for Vignola og Palladio, men for nær sagt alle senere arkitekturteoretiske skrifter.

Interessen for Vitruv preget ikke bare renessansens håndbøker, men er også synlig til stede i opplysningstidens og romantikkens arkitekturessayistikk. Et berømt eksempel er Marc-Antoine Laugiers polemiske og svært innflytelsesrike Essai sur l’architecture fra 1753, som ledet an den romantiske tradisjonen innen arkitekturteori. Laugier tok utgangspunkt i Vitruvs idé om den primitive trehytten, [9] og mente at denne «urhytten» ikke bare representerte arkitekturens opphav, slik Vitruv beskrev den, men også dens rettesnor. Laugier gikk i strupen på samtidens arkitekter og misbilliget deres, ifølge ham selv, utskeiende og overflødige ornamentbruk. Det klassiske formrepertoaret skulle, ifølge Laugier, først og fremst representere den primitive hyttens enkle og logiske trekonstruksjon. Særlig den barokke stilretningen fikk gjennomgå, og han beskyldte i det hele tatt samtidens arkitektur for å være dekadent, inautentisk og i strid med hans egen nokså romantiske forestilling om den primitive hyttens naturlige enkelhet.

Proporsjoner og harmoni

TIL TROSS FOR AT VITRUVS Om arkitektur var mangelfull som håndbok for renessansens arkitekter, spilte den likevel en viktig rolle på andre områder. I tillegg til verkets åpenbare historiske betydning omfattet det også et vell av andre emner som gikk utover arkitektvirkets rent praktiske og tekniske aspekter. Vitruvs redegjørelse for arkitektonisk kvalitet skulle bli svært viktig for renessansearkitektenes tanker om proporsjoner og estetikk. Allerede i den første boken definerer Vitruv arkitekturens grunnleggende prinsipper, i form av de seks begrepene ordinatio («forordning»), dispositio («komposisjon»), eurythmia («harmoni»), symmetria («sammålbarhet»), decor («sømmelighet») og distributio («fordeling»). [10] Særlig de fire førstnevnte skulle bli mønsterdannende for estetisk teori innen den vitruviske tradisjonen.

Det at arkitekten «forordner» sitt prosjekt på en hensiktsmessig og rasjonell måte, ivaretar bygningens «sammålbarhet». Dette innebærer at bygningsdelenes dimensjoner er kommensurable både innbyrdes og i forhold til helheten. Ordet for sammålbarhet, symmetria, er et av Vitruvs mest sentrale begreper og forekommer hele åttifire ganger i hans ti bøker. Det er her viktig å understreke at symmetria ikke betyr bilateral symmetri i moderne forstand – altså det at en form speiles på hver side av en midtre akse – men derimot en bygnings overordnede sammålbarhet gjennom det at alle byggets dimensjoner inngår i et modulært system. «Intet tempel kan sies å være godt utformet hvis dets forskjellige deler ikke samsvarer med hverandre på samme måte som lemmene på kroppen til en velbygd mann gjør det», leser vi i tredje bok. [11]

Dette utsagnet er først og fremst en anmodning til arkitekten om å bruke hele og rasjonale tall i formgivningsprosessen. På den måten sikrer man at byggeprosessen blir enklere og at den ferdigreiste bygningen overensstemmer med arkitektens intensjoner. Samtidig står Vitruvs oppfordring i relieff mot et større, idémessig bakteppe, nemlig antikkens tanker om at naturen er forordnet på en rasjonell, systematisk og harmonisk måte. Antagelsen om at alle naturens gjenstander og fenomener i bunn og grunn er bygget opp av de samme grunnleggende formene og proporsjonene, innebar videre at disse grunnstrukturene også lå til grunn for hva mennesker oppfatter som vakkert. Leonardo da Vincis «vitruviske mann» kan anses som selve sinnbildet på dette tankegodset. Hans ikoniske tegning er ikke bare en naturtro fremstilling av menneskekroppens skjønnhet, men også av dens sammålbarhet og innpasning i de to mest perfekte geometriske formene, nemlig sirkelen og kvadratet. Sammenhengen mellom proporsjoner, geometri og estetikk blir desto tydeligere i Vitruvs harmonibegrep, [12] som defineres som den visuelle harmonien som oppstår når en bygning både er sammålbar og velkomponert. Ved hjelp av plantegning, oppriss og perspektiv – i bunn og grunn de samme verktøyene som arkitekter fremdeles bruker – komponerer arkitekten sitt verk ved å ta i bruk sin naturlige oppfinnsomhet og evne til refleksjon. [13] En bygnings skjønnhet må med andre ord, i tillegg til å være et resultat av systematisk tenkning, forankres i arkitektens smak, intuisjon og formgivningsevne.

Blant renessansens og barokkens lærde skulle imidlertid begrepet «harmoni» etter hvert anta en langt videre betydning enn hva Vitruv nok opprinnelig la i det. Særlig den økte tilgangen på Platons skrifter – som formelig skyllet innover Italias kyster med de mange bysantinske intellektuelle som flyktet vestover etter Østromerrikets fall i 1453 – skulle bidra til økt kjennskap til, og interesse for, det vi i dag gjerne kaller «den harmoniske verdensanskuelsen». Denne verdensanskuelsen skriver seg tradisjonelt sett tilbake til Pytagoras’ akustiske eksperimenter. Han var ifølge legenden den første til å oppdage og beskrive musikkens matematiske grunnsetninger. Det at to strenger, hvorav den ene er nøyaktig dobbelt så lang som den andre, gir to toner med en oktavs intervall, og videre at toneskalaen kan beskrives ved hjelp av heltall med kommensurable proporsjoner, kunne ikke være tilfeldig og ble derfor tatt til inntekt for naturens harmoniske beskaffenhet. Menneskekroppens sammålbarhet – av Vitruv eksemplifisert ved at «fotens lengde er en sjettedel av kroppshøyden, underarmens lengde er en fjerdedel» [14] og så videre – kunne forstås på samme vis, i det minste som beslektet tankegods. Det var imidlertid den pytagoreiske skalaens proporsjoner som skulle bli viktigst for renessansens arkitekturteoretikere, som sluttet seg til kongstanken om at auditiv og visuell skjønnhet er to sider av samme sak. Forholdstallet 3:2 – som danner det musikalske intervallet som kalles for en ren kvint (for eksempel C-G) – ble derfor også ansett som en god proporsjon å bruke i arkitektur, eksempelvis som forholdet mellom lengde og bredde i et rom.

Som den vitruviske tradisjonens refreng gjentas analogien mellom musikk og arkitektur av de fleste av dens autoritative forfattere. Alberti konstaterte at «de samme tallene som får toner til å klinge elegant i våre ører, også fyller øynene og sinnet med velbehag». Barbaro skrev på lignende vis at «det som gir samklang i ørene, også er vakkert for øynene». Selv den pragmatiske og ordfattige Vignola, da han reflekterte over om hvorfor enkelte romerske arkitekturdetaljers proporsjoner forekom ham vakrere enn andre, henviste til «det musikerne på kløktig vis beviser i sin vitenskap». [15] Palladio, på sin side, brukte gjerne musikalske proporsjoner i rommenes lengde- og breddedimensjoner da han tegnet sine mange villaer. [16] Også innen astronomien hadde man siden den greske antikken satt oktavens sju intervaller i sammenheng med de sju himmellegemene, altså solen, månen, Merkur, Venus, Mars, Jupiter og Saturn. Nær sagt alle ting som kunne passe inn i dette altomfattende og harmoniske systemet, fikk sin plass. Så hvordan skal vi med dagens øyne forstå disse analogiene mellom toner og planeter, musikk og arkitektur?

En nærliggende tolkning er at dette tankegodset ganske enkelt utgjorde datidens etablerte sannheter eller, for å bruke et annet ord, allmennkunnskap. I dette perspektivet gjorde ikke renessansemenneskene annet enn å henvise til de årsaker som etter alt å dømme måtte ligge til grunn for deres observasjoner. På lignende vis kan vi tenke oss at moderne nevroforskere ville knyttet estetiske erfaringer til hjernens og nervenes strukturer, for så å sette bestemte eksempler i sammenheng med etablerte evolusjonsbiologiske teorier. På den andre siden kunne man imidlertid tenke seg at renessansearkitektenes tale om harmoni hadde et anstrøk av å ville elevere sitt fag opp mot de frie kunster, hvilket i alle tilfeller ville være helt i tråd med Vitruvs ambisjon for arkitektfaget. Kanskje var det ganske enkelt snakk om å gjøre seg mer salgbar i lærde eller aristokratiske kretser? [17]

Vitruv i dag

FORUTEN LEONARDOS VITRUVISKE MANN forbinder nok de fleste i dag Vitruvs navn med hans ikoniske triade firmitas, utilitas, venustas; «varighet», «nytte», «skjønnhet». [18] Disse tre begrepene, som er ment å skulle omslutte arkitekturens grunnleggende verdier, har vist seg svært overlevelsesdyktige fra Vitruv publiserte sine ti bøker og frem til vår tid. Selv funksjonalistene, med sine dyptpløyende og omkalfatrende revurderinger av arkitekturens verdier, maktet aldri helt å løsrive seg fra Vitruvs triade. Selv etter at søyleordener, symmetri og alle former for tradisjonell komposisjon for lengst hadde blitt diskreditert og kastet over bord, varte likevel Vitruvs tre begreper ved, om enn i sin mest nakne og verdinøytrale form: «teknikk», «funksjon», «form». [19]

I dag kjenner nær sagt alle arkitekter til Vitruvs berømte triade, men de fleste er nok ikke like fortrolige med detaljrikdommen i hans ti bøker, for ikke å snakke om den fengslende, antikke idéverdenen de avspeiler. For å forstå den moderne epokens arkitekturteori, fra renessansen og frem til i dag, er Vitruv å anse som en grunnstein og en ufravikelig referanse. Den foreliggende utgaven – som er den første oversettelsen av Vitruv til norsk noensinne – vil forhåpentligvis bidra til å øke den allmenne fortroligheten med Vitruvs Om arkitektur i Norge. Måtte Vitruvs nye, norske språkdrakt bidra til å senke terskelen – både for arkitekter og ikke-arkitekter, lek og lærd – for å fordype seg i denne på alle måter forunderlige og fascinerende skriften om alt det en romersk arkitekt med respekt for seg selv helst burde vite, akte og kunne realisere.

